VALTIOVARAINMINISTERIÖ		VM 047:07/2007	
	Hallinnon kehittämisosasto		22.9.2008	
	VAHTI			

Jakelussa mainituille

VAHTI-OHJEIDEN ENGLANNIKSI KÄÄNTÄMISEN OHJAUSRYHMÄN ASETTAMINEN 

Asettaminen 
Valtiovarainministeriö (VM) on tänään asettanut Valtionhallinnon tietoturvallisuuden johtoryhmän (VAHTI) alaisuuteen työryhmän ohjaamaan ja tukemaan VAHTI-ohjeiden kääntämistä englanniksi.

Taustaa
Tietoturvallisuus on tärkeä osa valtionhallinnon toimintaa ja se koskee koko henkilöstöä. Tietoturvallisuudesta huolehtiminen on sekä toimintojen ja palvelujen edellytys että säädösvelvoite. Tietoturvallisuus on myös osa johtamista ja riskienhallintaa. Tietoturvallisuuden ylläpitäminen ja kehittäminen edellyttää jatkuvaa seurantaa, raportointia sekä kehitystyötä ohjeistuksen ja koulutuksen osalta. 

Valtiovarainministeriö vastaa valtionhallinnon tietoturvallisuuden yleisestä ohjauksesta ja kehittämisestä. Näissä tehtävissä keskeisenä koordinaatioelimenä ja ministeriötä tukevana ryhmänä toimii VM:n asettama ja johtama Valtionhallinnon tietoturvallisuuden johtoryhmä VAHTI, jolla on keskeinen rooli hallinnon tietoturvallisuuden kehittämisessä ja ohjauksessa. 

VAHTI-ohjeisto on Suomen kattavin julkinen tietoturvaohjeisto, jota hyödynnetään Suomen hallinnon lisäksi elinkeinoelämässä ja kansainvälisessä yhteistyössä. Kansainvälisesti verrattuna VAHTI-ohjeisto on yksi maailman kattavimmista julkisista tietoturvaohjeistoista. 

Suomen vaikuttavuutta kansainvälissä tietoturvayhteistyössä voidaan parantaa kääntämällä keskeisimmät VAHTI-ohjeet englannin kielelle. Englannin kielelle käännettävien ohjeiden tulee mahdollisimman hyvin vastata alkuperäistekstin sisältöä ja tarkoitusta.

Toimikausi
22.9.2008 – 28.2.2009
	
 Englanniksi kääntämisen ohjausryhmän tavoitteet ja tehtäväalueet

Keskeisenä tavoitteena ohjausryhmällä on varmistaa käännettyjen ohjeiden sisällön ja merkityksen säilyminen alkuperäistekstin tarkoitusta vastaavana. 

Ohjausryhmä ohjaa ja hyväksyy VAHTI-ohjeiden englanniksi käännökset.

Ohjausryhmän tulee seurata VAHTI-ohjeiden käännöstyötä ja tukea kääntäjiä tietoturvallisuuteen liittyvän käsitteistön tulkitsemisessa.

Ohjausryhmä voi ottaa kantaa käännettävien ohjeiden kiireellisyysjärjestykseen. 

VM päättää, mitä VAHTI-ohjeita käännetään. Ensimmäiseksi käännettävä ohje on Tietoturvallisuudella tuloksia – Yleisohje tietoturvallisuuden johtamiseen ja hallintaan, VAHTI 3/2007.

Organisointi

Työryhmä perustetaan Valtionhallinnon tietoturvallisuuden johtoryhmän VAHTI alaisuuteen ja ohjaukseen. Ryhmän kokoonpano:

	Puheenjohtaja:

Seppo Sundberg, 	turvallisuusjohtaja, Valtiokonttori

Jäsenet:
Merja Fleming,	kielenkääntäjä, valtiovarainministeriö
Minna Manninen,	tietoturvapäällikkö, Teknillinen korkeakoulu
Irma Talonen,	ylikielenkääntäjä, ulkoasianministeriö
Marja-Leena Viitala,	projektiavustaja, valtiovarainministeriö
	
Työryhmän kokoonpanoa voidaan tarvittaessa muuttaa VAHTIn tai sen puheenjohtajan päätöksellä. 

	Sihteeritehtävät:

Työryhmä järjestää keskuudessaan sihteeritoiminnot.

Kustannukset

Työryhmän tarvitsemia käännös- ja muita asiantuntijapalveluita voidaan maksaa momentilta 28.01.21 valtiovarainministeriön erillisiin päätöksiin perustuen. Kukin organisaatio vastaa edustajiensa matkakustannuksista.

Ylijohtaja 			Silja Hiironniemi

Neuvotteleva virkamies		Mikael Kiviniemi
			VAHTIn puheenjohtaja

JAKELU:		 
VAHTI
ministeriöt
Teknillinen korkeakoulu
Valtiokonttori